Jeremia 52 | Beibele Inthaneteng | Phetolelo ya Lefase le Lefsa
52 Tsedekia+ o be a na le nywaga e masomepedi-tee ge a thoma go buša,+ gomme o bušitše Jerusalema nywaga e lesometee.+ Leina la mmagwe e be e le Hamutala+ morwedi wa Jeremia wa Libina.+
2 O ile a dira tše mpe mahlong a Jehofa,+ go ya ka tšohle tšeo Jehoyakima+ a bego a di dirile.
3 Tšeo di diregilego Jerusalema le Juda di bakile bogale bja Jehofa, moo a ilego a lahla metse ye le go e tloša pele ga sefahlego sa gagwe.+ Tsedekia yena a rabela go kgoši ya Babilona.+
4 Ya re ngwageng wa senyane wa ge a buša e le kgoši,+ kgweding ya lesome, letšatšing la lesome la kgwedi, gwa tla Nebukadiretsara* kgoši ya Babilona a na le madira a gagwe ka moka go tlo hlasela Jerusalema+ gomme ba e dikanetša ka mešaša le go e rakelela ka morako go e dikologa gore ba lwe le yona.+
5 Ka gona motse wa rakelelwa go fihla ngwageng wa lesometee wa pušo ya Kgoši Tsedekia.+
6 Kgweding ya bone, letšatšing la senyane la kgwedi,+ tlala le yona ya ba e šoro motseng gomme gwa se be le senkgwa bakeng sa batho ba naga.+
7 Motse wa feleletša o šwahletšwe;+ ge e le banna ka moka ba ntwa ba tšhaba+ gomme ba tšwa motseng bošego ka tsela ya kgoro e lego magareng ga merako e mebedi yeo e bapilego le serapa sa kgoši,+ mola Bakaladea ba be ba le gohle ba dikologile motse; ba sepela ka tsela ya Araba.+
8 Madira a Bakaladea a rakediša kgoši+ a swara Tsedekia+ leganateng la Jeriko; madira a gagwe ka moka a gašana a tšhabela kgole le yona.+
9 Ke moka madira a Bakaladea a swara kgoši yeo a e rotošetša go kgoši ya Babilona+ kua Ribila+ nageng ya Hamathi+ gore a e ahlole.+
10 Kgoši ya Babilona ya bolaya barwa ba Tsedekia pele ga mahlo a gagwe,+ ya ba ya bolaya le dikgošana ka moka tša Juda kua Ribila.+
11 Kgoši ya Babilona ya foufatša mahlo a Tsedekia gomme+ ka morago ga moo ya mo tlema ka ditlemo tša koporo ya mo iša Babilona+ ya mmea kgolegong go fihlela mohlang a ehwa.
12 Kgweding ya bohlano, letšatšing la lesome la kgwedi, ke gore, ngwageng wa lesomesenyane wa pušo ya Kgoši Nebukadiretsara+ kgoši ya Babilona, Nebusaradani+ molaodi wa bahlapetši yo a bego a ema pele ga kgoši ya Babilona o ile a tla Jerusalema.
13 O ile a fiša ntlo ya Jehofa+ le ntlo ya kgoši gotee le dintlo ka moka tša Jerusalema;+ a fiša dintlo ka moka tše dikgolo ka mollo.+
14 Madira ka moka a Bakaladea ao a bego a na le molaodi wa bahlapetši a phušola merako ka moka yeo e bego e dikologile Jerusalema.+
15 Ba bangwe ba babotlana ba setšhaba le batho ka moka bao ba bego ba šetše motseng+ le batšhabi bao ba bego ba ikgafetše go kgoši ya Babilona gotee le bašomi ka moka bao ba nago le bokgoni, Nebusaradani molaodi wa bahlapetši a ba iša bothopša.+
16 Nebusaradani molaodi wa bahlapetši o ile a šadiša ba bangwe ba babotlana ba naga gore e be balemi ba morara le bao ba šomago ka kgapeletšo.+
17 Bakaladea ba ile ba pšhatlaganya dikokwane tša koporo+ tša ntlo ya Jehofa le dikoloyana+ gotee le sebjana se segologolo sa koporo+ seo se bego se le ka ntlong ya Jehofa gomme ba rwala koporo ka moka ya tšona ba e iša Babilona.+
18 Ba tšea le ditšhitswana tša go olela melora le digarafo+ le ditimamabone+ le meruswi+ le dinwelo gotee le didirišwa ka moka tša koporo tšeo ba bego ba hlankela ka tšona.+
19 Molaodi wa bahlapetši+ a tšea dibjana+ le dibjana tša go swara magala le meruswi+ le ditšhitswana tša go olela melora le dihlomapone+ le dinwelo le meruswi e mengwe, tšeo e bego e le tša gauta ya kgonthe+ le tšeo e bego e le tša silifera ya kgonthe.+
20 Dikokwane tše pedi,+ sebjana se segologolo+ le dipoo tše lesomepedi tša koporo+ tšeo di bego di le ka tlase ga sebjana seo le dikoloyana, tšeo Kgoši Solomone a bego a di diretše ntlo ya Jehofa,+ boima bja koporo ya didirišwa tše ka moka ga tšona ga se bja ka bja elwa.+
21 Ge e le dikokwane tšona, kokwane e nngwe le e nngwe e be e le ya bophagamo bja dikubiti tše lesomeseswai,+ e tateditšwe ka lenti la botelele bja dikubiti tše lesomepedi;+ bokoto bja yona e le bophara bja menwana e mene, gomme mo gare e le phago.
22 Hlogwana ya kokwane e be e le ya koporo,+ bophagamo bja hlogwana e tee e be e le dikubiti tše hlano;+ ge e le mologo le diswantšho tša digarenate tšeo di bego di le godimo ga yona go e dikologa,+ ka moka e be e le tša koporo; kokwane ya bobedi e be e na le tše di swanago le tšona tše, le tšona digarenate tšeo.+
23 Digarenate tšeo di bego di dikologile hlogwana e be e le tše masomesenyane-tshela gomme digarenate ka moka tšeo di bego di le mologong wo o e dikologilego e be e le tše lekgolo.+
24 Le gona, molaodi wa bahlapetši a tšea Seraya+ moperisita yo mogolo le Tsefanya+ moperisita wa bobedi gotee le baletamejako ba bararo,+
25 motseng a tšea mohlankedi wa kgoro yo e bego e le molaodi wa banna ba ntwa, a tšea le banna ba šupago bao ba bonanago le kgoši+ ka mehla bao ba hweditšwego motseng le mongwaledi wa molaodi wa madira yo a kgobokanyago batho ba naga, a tšea le banna ba masometshela bathong ba naga bao ba hweditšwego motseng.+
26 Nebusaradani+ molaodi wa bahlapetši a tšea batho bao a ba iša go kgoši ya Babilona kua Ribila.+
27 Kgoši ya Babilona ya ba hlasela+ gomme ya ba bolaela kua Ribila+ nageng ya Hamathi.+ Ka go re’alo Juda ya tlošwa nageng ya yona ya išwa bothopša.+
28 Ba ke batho bao Nebukadiretsara a ba išitšego bothopša: ngwageng wa bošupa, o išitše Bajuda ba dikete tše tharo-masomepedi-tharo (3 023).+
29 Ngwageng wa lesomeseswai wa pušo ya Nebukadiretsara,+ a thopa meoya e makgoloseswai-masometharo-pedi (832) e tšwago Jerusalema.
30 Ngwageng wa masomepedi-tharo wa pušo ya Nebukadiretsara, Nebusaradani molaodi wa bahlapetši o ile a iša Bajuda bothopša, e lego meoya e makgološupa-masomenne-hlano (745).+
Meoya yeo ka moka e be e le e dikete tše nne-makgolotshela (4 600).
31 Ya re ngwageng wa masometharo-šupa wa ge Jehoyakini+ kgoši ya Juda a le bothopša, kgweding ya lesomepedi, letšatšing la masomepedi-hlano la kgwedi, Efila-merodaka kgoši ya Babilona, ka ngwaga woo a bilego kgoši ka wona, a lokolla+ Jehoyakini kgoši ya Juda a mo ntšha kgolegong.
32 A mmotša tše dibotse gomme a phagamišetša sedulo sa gagwe sa bogoši godimo go feta didulo tša bogoši tša dikgoši tšeo di bego di na le yena Babilona.+
33 Ke moka a mo apola diaparo tša gagwe tša kgolego+ gomme a dula a eja senkgwa+ pele ga gagwe matšatšing ka moka a bophelo bja gagwe.+
34 Ge e le ka dijo tšeo a bego a di newa, o be a newa tše di tšwago go kgoši ya Babilona letšatši le letšatši ka mo go swanetšego matšatšing ka moka a bophelo bja gagwe, go fihlela mohlang a ehwa.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D52%26wtlocale%3DSE%26srcid=share⊂ject=Bala Beibele Inthaneteng